कपड़ा-लत्तासँ तँ बड नीक घरक लागि रहल छल । पैरमे कने पुराने सही मुदा जुत्ता छलै तकर बादो ओकर काज देख सोचमे पड़ि गेल रही । अप-टू-डेट भिखारी पहिल बेर देखने रहियै । ओ पचास-पचपन वर्षक छल । टीसनपर सवारी लग जाइ, कने काल किछु बतियाबै, किछु बक-झक होइ आ तकर बाद ओ पैर पकड़ि लै । आजिज कऽ लोक किछु पाइ दऽ कऽ ओकरासँ पिंड छोड़बै । घुमैत-घुमैत ओ हमरो लग आएल । हम पुछलियै," एँ यौ, अहाँ तऽ नीक घरक लागि रहल छी, तखन भीख किए माँगै छी ? "
ओ कहलक,"बाबू, ई सब देखाबा छै । जँ फाटल-पुरान गेन्हाएल कपड़ा पहिरबै तऽ के हमरा अपना लगमे सटऽ देतै । सब नाकपर रूमाल राखि भागि जेतै । तेँ ई भाड़ापर आनि कऽ पहिरै छी । आखिर लोकक लग जेबै तखने ने भीख भेटतै ? आब बिनु माँगने दै बला मनुखता कतऽ बचल छै ? "
हम निरूत्तर भऽ गेल रही । 